정조 20년
掌令張至冕疏曰伏以臣當今之世其可謂治乎不治乎若謂之已治則臣未之斯信也若謂之未治則臣竊爲之惑焉何者殿下有聰明睿知之姿有仁孝恭儉之德文經武緯而量度弘遠日乾夕惕而學問深博莅君師之位操治平之權意之所注何事不成力之所到何功不做而百姓平章豈或多讓於堯德四海聲敎宜其匹美於禹績矧乎一隅東方區區數千里之疆理其不足憂治者明矣今之議者皆曰國家已安已治矣是有不然者以殿下之明聖平素之所自期者豈欲安於小成臣庶之所仰望者豈止於小康也哉此臣之所以左右顧而未敢的論於治不治之間也噫八域含生煦濡動盪於殿下之仁化者于今二十有一年矣內無旱潦之災外無邊圉之警上下晏如朝野貼然從今以往萬億年迓天休命其必如今日之無虞豈非國家之幸而生民之福也然而以臣愚見不能無深憂過計於漆室之中誠以天下之理憂樂迭尋謙盈互乘未有長於安樂而一於豐盈者也是以詩著太康之箴易垂苞桑之戒大舜上古之大聖也益乃進以儆戒無虞之言漢高創業之英主也大風歌有安不忘危之意以今之時勢治象比之虞時已不啻下幾層較諸漢代亦多有歉然者而詩箴易戒了不聞講明於殿下之前因循彌縫之間徒然歲月寢邁顧視一初之政不無十漸之歎豈不可惜之甚哉竊伏覩昨春朝參以後國是大定朝象頓新飭大臣則申之以淬礪之意待臺臣則恢之以開納之量日月所照魑魅莫逃庶幾君綱振肅陰翳迅掃平明之治人皆想望而今幾歲月已痼之風習難變已溺之人心未返依然是前日樣子比如人病根自在於心腹之中不能除去而淸利之則雖欲其血氣之調順手足之穩旋其亦難矣今夫朝廷國之心腹也百姓國之手足也敎化之流亦如氣血之周通一身矣朝廷旣如此則民生之苦樂風俗之汚隆其何可盡察而究所以敷敎化之道也嗚呼殿下我國之聖主也今日殿下之盛時也正宜君臣上下之奮發激勵以爲挽回之道而如臣愚劣者亦不足備數於下風然而愛君憂國之誠自有耿結于中略效狂瞽之見敢附條陳之說其懋聖學敎儲嗣實是出治之大本而董百官嚴懲討開言路辨賢邪察民瘼此數者又是今日之急務也伏願殿下不以人廢言而俯賜察納焉伏惟殿下學不厭而敎不倦凡今在廷之臣莫非待興之士則臣亦作成中一物耳固不敢有所仰勉而竊伏念古之聖帝明王不以已聖而自聖益懋進修之工少無間斷之時取人爲善舜之智也而孟子稱之純亦不已文之德也而大雅播之孔子亦生知之聖也有志于學從心所欲之訓殆若循序漸進者然蓋無論安行力行之階級閫域若忽一步之進則恐爲九仭之虧故也凡爲學之方不徒蘊之於身心亦欲施之於事爲以極夫參贊位育之化而況帝王之學與匹庶有異四海一家而機務甚多一日萬機而酬應劇煩一喜怒之間而生民休戚係焉一愛惡之際而人物黜陟關焉與夫左右近習使令之徒衣服飮食供奉之節紛然雜進乎前則其所以應之者苟或差之一毫將有謬於千里必也明以察之義以裁之心衡意尺各得其中不使一分偏係參錯於其間然後可以遇事接物泛應曲當平日眞積力久之功到此而自然收效矣竊覸殿下念切思兼志勤作成傳群聖之心法登先王之道岸則何事乎更加思勉而第危微之幾至精執守之方難保故大學之誠意先於正心而曾子以必愼其獨表而出之中庸之天道先於人道而朱子以眞實無僞註而釋之夫必自慊者所以爲誠其意之工而至誠無息者所以爲久則徵之道也伏願殿下必謹於獨知之處必勇於不息之地無二無雜無間無斷以進成始成終之業焉伏惟我元子睿質夙成尺衣漸長於千萬宗社之休惟億兆生民之祝年又年久而愈篤矧乎殿下撫付畀之統鍾嘉悅之情所以愛重而保護之者尤當如何臣請以閭閻間所覩切近於人情者爲殿下仰陳之今夫士庶家生得男子其所關不甚重所望不甚大而猶復爲善敎之方學語則抱之而指父母天地使之呼習知趨拜則呼之而指長老賓客使之敬謁或使課於誦讀以導其性或使勤於灑掃以勞其身不使比遊於頑童不使戲狎於賤隷如是者蓋其愛之甚至故欲其培養之稍厚也至其年稍長也使之就傅而或托於鄰居之文人端士以爲學習之地及其成功也不過爲村秀才子翹楚類而自初設心猶若是其勤猗歟元子國之本也儲之尊也將以畀主鬯之重副延頸之望焉則其敎導之方宜不容少緩而入學以前無非殿下身敎之日也夫孝仁禮義我殿下家法也寬大豁達我殿下懿度也不待言說之提敎將有觀感之儀則審如是則睿德之成就亶在於我殿下之身敎耳況今以群情則顒漢儲之蚤建以睿齡則屆周嗣之入學旣擇師傅之官先擧林下之士薰陶保養之方自今伊始則亦須巖穴之隱益懋茅茹之拔宿德之可爲賓僚者端方之合置左右者是求是訪爰咨爰度稍待胄筵之開以備導迪之責芝蘭之室與之共處金玉之章與之相磨則此與賈誼所謂出入見正事聞正言古今一揆矣伏願殿下益軫得賢之道早講敎儲之謨與臣向所陳身敎之方內外交修本末相濟以基我宗國無疆之休焉嗚呼三公論道六卿分職所以經邦國而佐治道也我朝官制略倣周禮吏部天官也九職八則今無可論而其法柄之餘規所以甄拔人才也戶部地官也施敎賓興今失其職而地圖人數所以兼摠財賦也禮部春官也合以禮樂親以饗賀以修其惟寅之職焉兵部夏官也進賢興功振旅茇舍以修制軍之政焉刑部秋官也有欽五刑恤五用之任焉工部冬官也有監百官飭五材之責焉而小司徒之職移於京兆則五部屬之矣大司馬之權分於各營則將臣司之矣至如今之議政古之三公也其職則燮理陰陽論道經邦飭群工而操百司內鎭撫而外修攘以資聖主無爲之法諸道則有布政之監司列邑則有牧民之守令而各有職分內事苟或守令失其職則民生日困而詞訟日繁監司失其職則敎化未究而考課不公將帥失其職則軍卒恣橫而敎鍊無效京兆失其職則籍法多紊而經涂不治六卿失其職則賢能無以進財賦無以理禮儀無以成軍政無以詰刑罰無以懲工役無以整而大臣之責尤有別焉苟失其職則四時乖錯百揆叢脞上無以承弼功化下無以懷綏遠邇矣今之居是官者果能得其職耶失其職耶若曰失之則以聖上則哲之明何不審擇而責效若曰得之則以聖上求治之念何無實驗之可見耶臣愚妄以爲殿下所以分職而責功之道居於得失之間而不免爲架漏苟艱之歸耳噫臣勞於下而君逸於上治之所以興也君勞於上臣逸於下治之所以不興也凡今京外之弊瘼無一不如臣所設言而任事之臣亦無可以承當於上簡者於是乎殿下不得不躬親庶務過費聖慮而有司之職漫漶於下而不擧者固多矣皐陶之言曰無曠庶官天工人其代之漢帝之言曰郞官上應列宿出宰百里信斯言也凡今內外大小之列于庶位者本皆欲使之共治天職而不但爲備員充數之資則擇之而各當其任任之而各考其實然後庶可責事事之效矣且人非通才則其所爲各自不同故或有鍊於甲兵而疎於文學或有優於幹事而短於持重剛直者少周遍之意質實者無文華之容夫器量不可隨時而闊狹官職不可爲人而揀擇而若踐一名選則不問才幹與文識六曹三館無不周流腴府雄藩任其歷揚仍復罷此任彼遞易無常又有朝除承宣而暮直騎省昨日館職而今夕諫官殆若非此人莫可又如爲一時輪銜者然當是也事面之苟且姑無論委任之本意果安在哉昔光廟朝都承旨盧思愼醉言後進承宣皆已陞遷臣獨未遷請改授他職上命罰思愼酒仍命解筵臣之金帶帶之成廟朝都承旨柳輕以七年居職辭免此皆由於下擧其職而上愼其代也豈非今日之所當鑑者耶伏願繼自今克軫委任之方更懋飭勵之道三公則以順序論道責之六卿則以倡牧阜民責之其餘文武百執事之人俾自勉其職責而如或不勝任者改之黜之則當初建官設職之意漸次修擧而治平之功可以指日期矣嗚呼明義錄之不講久矣夫人之常情局於目前之所覩而忽於事境之已往凡係懲討之大義不能不日遠而日忘旣破之餘又有窩窟已剪之後復生枝葉千怪百惡至于昨年事而極矣臣請爲劈源頭之說以冀大懲創之道焉噫嘻戚里權奸之害亦云酷矣惟彼麟謙卽魯禧之傳神而其憑藉戚聯竊弄權柄自是凶徒之一套也恩寵之太盛而反售醖釀之計威勢之已固而遂成覦覬之謀事事伺釁節節逞毒而所由來漸矣其凶肚逆腸尙忍言哉文王之在儲位聖德日著帝堯之傳天下義理正大而譸張浮言必欲掩翳於重輪沮遏聽政必欲撓撼於大統幸賴上天之眷佑先王之仁明保護我殿下奠宗祊萬世之基追惟往事不覺髮豎而膽掉也噫明義錄之作豈得已哉昭然揭我東日月使鬼蜮無所匿影亂逆有所懲俱而豈意梟獍自有其種明義錄後又出凶逆作威作福幾危宗社前者纔過後者踵之而又有倍蓰噫我殿下深仁厚澤浹洽人肌髓治法政謨輝爛人耳目凡在臣僚孰不欲贊揚將順以濟熙熙之域而只愧其才猷意量之無以對揚萬分也惟彼憑藉城社而敢售狐鼠之奸態掩翳天日而至逞鬼魅之醜狀必欲使聖德大業閼而不章人心世道訛而趨汚已是古今之所未見聞而其語涉不敢言之地者口欲言而心先痛誠不敢更事提說也何幸司直瀝血之疏一籲再籲端緖綻露而延拖至今一味暇豫尙稽拔本之當律反成漏網者幸計群疑莫辨大義不明臣不勝憤痛之極而繼之以憂歎也夫君父之讎不可以天共戴也國家之賊可以人盡誅也夫何明目張膽者少袖手傍觀者多略無憤惋之意有如角立者然此何故也無乃以辜負國家之類不當聲討而然歟抑或以爛漫相濟之蹤難於自劾而然歟若此不已則竊恐奸黨日繁正論日孤此後荷杖之徒乘釁媒孼則爲國忠赤之臣反受其甘心矣寧不凛然而寒心哉故治逆之術莫如明義理欲明義理又莫如刑政之得當賞罰之必愼而殿下御世之道恢蕩太過自下擧行之道窺覘成習趨邪背正無意改革者自有邦憲而添書點下者大拂公論本營從事不得差祭者已著定式而惟意塡差專出嘗試義理由是而不明法令由是而不行世道之憂容有極哉嗚呼言路有國之血脈也諫官人主之耳目也血脈不通則無以屈伸耳目有蔽則無以視聽是以古之時建進善之旌立誹謗之木設鍾鼓磬鐸以來四方之言者于斯時也群龍登于朝謨猷畢陳吁咈成治而猶復求言之若是者何也人君以眇然之一身擔天下之重任萬民之責凡於政令雖無闕失常有不自滿假之心而必欲公天下之見聞故芻蕘之言猶可採也執藝之諫亦可聽也自漢唐以來始置言官其轉圜之量如流之從蓋亦鮮矣而止輦受疏假以辭色皆可見虛襟聽納之度也猗歟我太宗大王設申聞之鼓有御筆之批以爲通下情來讜言之方而可爲我朝傳家之法也殿下知周萬物聰察庶政顧何待於群下陳腐之言而猶汲汲然如不及遇災求言出於懇惻發策詢瘼及於蔭官察之輪對之中求諸諫官之外實與上古廣言路之規沕然相符而視漢唐强而受之不啻遠矣宜其端人正士日進於朝讜言正論日聞於前而寥寥鳴鳳之不聞滔滔仗馬之無聲有求言之美而無進言之效何也今夫朋友之間偲切箴規乃是相益之道而如或過於自信則言不入言不入則疑怒生焉平交以下猶尙如此而況人君威非特雷霆勢不但萬勻而如有一言不契加之以摧折則其悚然而可懼者比之朋友之疑怒已不啻萬萬矣孰肯以齟齬之蹤單弱之言輕試於催壓之下哉夫言官之許以彈駁所以折奸萌而抑權倖也向來數三廷臣之以言獲罪者屢經恢蕩之典而未蒙收敍之澤此豈聖世求言之道哉伏願益恢翕受之量竝滌諸臣之罪以光聖德以奬言官臣於是又有所獻者昔漢之魏相請去疏章之副封亦我宣廟朝先正臣成渾請罷政院準疏章入啓之例以防壅蔽之漸仍命議于大臣以爲定例此亦今日之所當據而行者也亦願卽命喉院凡諸章奏無敢自下考檢以爲隨入捧納之地焉嗚呼治亂之機在於辨賢邪夫自古人主孰不欲辨別而進退之也惟其知之不明決之不勇始或依俙執跡於此賢彼邪之間而終復牽礙不決於似忠似奸之際可抵之隙必生可疑之端易起而一進一退事機隨卽軮軋夫君子豈無差誤可責之失而其所與者亦豈皆無過小人自有憫惻可悲之態而所附者亦足以售計是以好惡易眩而可好者常退可惡者常進治日常少而亂日常多也夫磊磊落落犯顔諫諍者忠也唯唯諾諾順志無違者佞也廉公律身進退以義者賢也貪戀無恥依附取容者邪也苟知爲賢則進而親之苟知爲邪則退而放之有何難行而徵乎歷代鮮有執此道者用捨之術若是其難行乎猗歟我聖明在上君子有所恃而立小人有所畏而縮其賢與邪之辨固皆洞然於淵鑑之下矣雖然好惡之或不明示進退之或不勇斷則其徘徊顧望者趨向靡定面陰背陽者汚習不革波盪汨董因復如前則臣恐朝廷之是非無時可定而爲治之大體徒自虧損矣伏願聖意無忽焉噫嘻西洋學之斁敗天常誑惑人心已悉於前後章奏臣無容更陳而噫彼一種怪鬼之輩必欲行夷狄於禮義之邦作禽獸於衣冠之列或作敎主或作徒黨迷而不復打成一套而迺者崔獻重之疏果出矣其疏所謂甘心金木與國家力抗爲妖爲盜風吹草動安知不爲羌胡之淵藪云者可見不測之禍潛滋暗長於不見之中矣渠旣覺得禍機之如此則是宜指的其人而仰請究覈情節與衆同棄以爲杜亂源之地可矣噫名雖斥邪而懸空說去一言半辭不及於敎主徒黨之所在而觀其語意是乃谷永之專攻上身者類則豈不可痛之甚哉猗歟殿下以天縱聖懋日新學表章六經而異端熄發揮紫陽而正道明諸不在孔子之書六藝之科者悉命嚴斥而痛去之大聖人之苦心至意尤在於闢異距詖而往在辛亥下詢廟堂爰講矯救之方矣前後辭敎昭如日星凡在瞻聆莫不欽誦獨彼獻重豈不聞之而今其許多爲說閃弄回譎反欲以一種邪學之暗地熾盛厭然自托於進戒責勉之科而不知自陷於護黨緩頰之地其縱恣無忌莫此爲甚而乃殿下特加奬拔過示包容臣竊爲聖朝惜此擧也嗚呼我殿下明無不燭澤無不被軍布之蠲減還穀之停仍無歲不行而民之煖飽於聖德者深矣至于今年八路均豐百姓同歡上弛乙丙之宸慮下紓庚癸之民憂諸凡弊瘼自可消融於含哺鼓腹之中矣因此而亦有可祛之弊有三曰糶糴之弊也軍布之弊也內奴之弊也夫糶糴所以備歉荒而儲軍需也年或失稔則罄甁罌而無以備還歲之稍登則竝停退而盡以輸納此已乖賑民之本意而又其名色甚多取耗不一上營加減之移下吏買賣之換開漸數端滋弊百岐凡玆之瘼無邑不然到處有之而民穀相等之郡猶可說也人少穀多之邑偏受其害一戶之所納洽過十餘石則計其農作果有幾包所餘耶至於許多年之逋欠幾許石之空殼苟欲徵之精之則吏皆赤立害歸蒼生噫目前之民病旣若是甚日後之軍需亦何所資乎臣謂悉去其諸般倉名而合以一之使弄文者無得更眩除減其冗虛而精且實之使受食者可以稱力其所除出之穀則或以養田等事從便區處勿以其養民者反爲害民宜矣臣於舊還事又有微見之仰陳者其年久當捧條道臣則請捧廟堂則行會是雖出爲國計之意而前後恤民之聖敎出於惻怛溢於辭旨使流亡之民故絶之戶莫不被陽和回蘇之澤焉彼雖至愚亦豈無感泣於蔀屋之下哉若使任事者果皆誠心措置豈無其道而苟不能仰體聖意徒事乎準數畢捧則其稍實者無多貧殘者居半於是乎徵及於隣族統結之內侵奪其釜鼎牛犢之屬非其當納而或有竝徵者在所當納而或有逃避者如是之際有樂歲之飽者亦幾民矣惟在宣化分憂之臣勿拘其常勿迫其限出意見從長綜理之如何也歲云暮矣糴垂畢矣臣之此言亦屬後時而事係民情敢此覶縷焉軍布之減二爲一所以簡民徭也每當收布之時以純布則其精幾過八九升以代錢則其價每至三四兩而試以京衙所納言之一匹代錢不過二兩則其布升之麤細亦必稱此矣是何徵之無節而納之有限也只緣綿有豐歉運有浮費兼以該色吏之雜用各衙隷之情債亦由此中出焉若如是則每人身布名雖一匹而所捧之實恰至二匹民之受困固已憫矣而其中最無意所謂後錢也此不過慮其冗費之無限節而設此名色以示民不加取之意也今之所取於民者旣如是漸濫則彼後錢之捧豈不在應革之中耶且其邑吏之罪責權在於京司而京吏之懲勵無奈於外邑故互相推委至於侵漁而終無以釐正其事則甚屑而其害則不少臣謂嚴飭諸司與列邑各勉束濕相議定規俾有實惠之及民宜矣內奴之散在於各邑者不過爲受其貢以供用也近來人心益渝生業不興或有藏蹤而托於平民者或多糊口而流於他郡者蓋名以內奴則里羞與爲齒人羞與爲婚故其家勢稍裕則與所謂首奴者潛自輸貢爲近族無依者强又替納如是者惟恐其露蹤跡也且其修案時則雖逃亡一婢而不敢縮其額收貢時則雖物故已久而必乃徵其貢欲爲代定則實無餘丁之可得又拘情債之許多如是之故按其簿而考其名則年過百歲者居多而實無其人爲守令者雖欲釐革而亦無術焉噫同是百姓而視之何其賤也待之何其困也昔在己巳先大王許罷內需司而當時群臣不能奉承德意以講下究之策而至今使此輩獨抱向隅之歎可勝惜哉臣謂內寺奴婢之案爲先除去永作平民俾蒙一視之澤宜矣經用則以其復戶代其貢錢而藉令不足亦何計較之有哉惟玆三者之弊言責之所不屑屑而今臣之獨爲所齗齗者當此淸明之治妨民害公之習不容一時襲謬也然而事有出於情而害於公者以情言之則禁止雖難而以公斷之則釐革亦易惟殿下察之嗚呼臣旣以出治之大本冒昧煩陳而上天無獨運之機君臣有相須之義故以董百官繼之綱常不可不扶則所以嚴懲討也聰明不可不廣則所以開言路也欲其審用捨而淸朝著則賢邪可辨矣欲其革陋習而固邦本則民瘼可察也此是急務之大槪也只以發於衷悃不知言之裁擇群譏衆怒亦所自料而仰恃寬大之度略效憂愛之衷或賜九重之採納則庶補萬一之治道矣仍伏念臣以姿則疎迂以跡則孤弱無墻壁之依有犬馬之誠忝叨臺省出入禁闥亦有年矣曩者待罪下邑經歲而歸間因試役而獲侍宸陛而昵近耿光少伸逖違之下忱矣居未幾又以久逋之未捧坐法徒配此臣之居邑時所嘗深憂於民弊論報監營而事不從心終未能釋然于中以此照律臣亦無辭而其爲愧悚則極矣誰意居謫纔翻歲而特蒙恩宥歸家未踰年而荐被收敍授之以言地繼之以召牌冷戶回暖窮巷動色臣於是頓忘宿趼如更通籍實不勝欽仰之至而矧以積年戀結之踨不敢不竭蹶趨承仰謝洪恩俯伸微分而至於因仍蹲冒有壞廉防玆敢仰籲於天地父母之前伏乞亟遞臣所帶之職俾安賤分千萬幸甚臣無任激切屛營祈懇之至謹昧死以聞答曰省疏具悉諸條當留意其餘事關民隱者許令廟堂稟處爾其勿辭察職